
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL SEIMO STATUTO 140 STRAIPSNIO NUOSTATŲ TAIKYMO 
2015-12-09   Nr. 101-I-29
Vilnius

Seimo Etikos ir procedūrų komisija: Leonardas Talmontas, Orinta Leiputė, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Arminas Lydeka, Vytautas Saulis, Valerijus Simulikas, Kazys Starkevičius pagal 2015 m. gruodžio 3 d. Seimo Pirmininkės Loretos Graužinienės pavedimą nagrinėjo Seimo statuto 140 straipsnio nuostatų taikymą.
Etikos ir procedūrų komisija nustatė:
2015 m. kovo 19 d. grupė Seimo narių Antanas Matulas, Vida Marija Čigriejienė, Kęstutis Masiulis ir Vincė Vaidevutė Margevičienė registravo Alkoholio kontrolės įstatymo 2, 3, 18, 22, 34 straipsnių pakeitimo ir papildymo įstatymo Nr. XI-1911 3 ir 6 straipsnių pakeitimo įstatymo projektą Nr. XIIP-2837 (toliau – Projektas). 2015 m. balandžio 9 d. Projektas buvo pateiktas Seimui plenarinio posėdžio metu. Projektui po pateikimo buvo pritarta: už – 22, prieš – 1, susilaikė – 10. Pagrindiniu paskirtas Sveikatos reikalų komitetas, papildomu – Ekonomikos komitetas,. 

Sveikatos reikalų komitetas 2015 m. lapkričio 26 d. registravo antrą Projekto variantą Nr. XIIP-2837(2), kuris 2015 m. gruodžio 3 d. buvo svarstomas Seimo.
2015 m. gruodžio 3 d. Projekto iniciatoriai raštu pareiškė atsiimantys Projektą. Seimo posėdžių sekretoriate 2015 m. gruodžio 3 d. buvo registruotas Seimo nario Eduardo Šablinsko raštas, kuriuo jis, vadovaudamasis Seimo statuto 140 straipsnio nuostatomis, remia atsiimtą Projektą.

Seimo Pirmininkė Loreta Graužinienė, pirmininkavusi 2015 m. gruodžio 3 d. Seimo plenariniam posėdžiui, paskelbė procedūrinę pertrauką ir pavedė Seimo Etikos ir procedūrų komisijai bei Teisės departamentui pateikti išaiškinimą, kokiais atvejais ir kokioje teisės aktų leidybos proceso stadijoje gali būti taikomos Seimo statuto 140 straipsnio nuostatos.

Teisės departamentas savo 2015 m. gruodžio 7 d. rašte Nr. V-2015-7830 nurodo, kad Seimo statuto 140 straipsnio nuostatą „Įstatymo projekto iniciatoriai iki šio projekto svarstymo Seimo posėdyje turi teisę įstatymo projektą atsiimti“ aiškinant vien lingvistiškai, galima būtų daryti prielaidą, jog projekto iniciatoriai atsiimti projektą gali jau įvykus dviem įstatymų leidybos procedūros stadijoms – pateikimui Seimo posėdyje ir svarstymui pagrindiniame komitete. Tačiau projekto iniciatoriams pristačius projektą Seimo plenariniame posėdyje įstatymų leidybos teisė laikoma realizuota ir projekto iniciatoriai nebeturi jokių įgaliojimų, ypatingų teisių įtakoti projekto turinį ar jo svarstymo procesą. Todėl Seimo statuto 140 straipsnyje naudojama formuluotė „iki šio projekto svarstymo Seimo posėdyje“ reiškia ne trečiąją įstatymų leidybos procedūros stadiją, o projekto pateikimo Seimo posėdyje stadiją. Teisės departamentas taip pat atkreipė dėmesį į tai, kad Seimo statuto 140 straipsnio 1 dalies terminologija vartojama netiksliai, dėl ko šios nuostatos redakcija vertintina kaip klaidinanti ir turėtų būti pataisyta.
2012 m. birželio 6 d. Etikos ir procedūrų komisija svarstė Seimo statuto tam tikrų straipsnių pakeitimo ir papildymo projektą Nr. XIP-3534, kuriuo buvo keičiamas ir Seimo statuto 140 straipsnis. Jau tuomet Teisės departamentas siūlė aiškiai ir tiksliai suformuluoti, iki kokios įstatymų leidybos proceso stadijos įstatymo projektas gali būti iniciatorių atsiimtas. Čia vartojamas terminas „iki svarstymo Seimo posėdyje“ interpretuotinas įvairiai: svarstymu Seimo posėdyje vadinama viena iš įstatymų leidybos proceso stadijų, taip pat kartais vadinamas ir visas įstatymų leidybos procesas. Šiai pastabai pritarė ir komisija. 
Etikos ir procedūrų komisija, atsižvelgdama į tai, kas išdėstyta, konstatuoja, kad Seimo statuto 140 straipsnio 1 dalies nuostatos gali būti taikomos iki projektų pateikimo Seimo plenariniame posėdyje.
Etikos ir procedūrų komisija nusprendė:
1. Pradėjus Alkoholio kontrolės įstatymo 2, 3, 18, 22, 34 straipsnių pakeitimo ir papildymo įstatymo Nr. XI-1911 3 ir 6 straipsnių pakeitimo įstatymo projektą Nr. XIIP-2837 svarstyti Seimo posėdyje (pateikimo stadija) Seimo statuto 140 straipsnio 1 dalis negali būti taikoma. 
2. Siūlyti Seimo Teisės ir teisėtvarkos komitetui peržiūrėti Seimo statuto 140 straipsnį ir esant būtinybei inicijuoti jo pataisas, siekiant išvengti terminologijos netikslumo bei klaidinančio jos pobūdžio. 
Pritarta bendru sutarimu.

